ค่าฝุ่น PM 2.5 พื้นที่กรุงเทพมหานครและปริมณฑลเกินเกณฑ์มาตรฐานเกือบทุกพื้นที่ เนื่องจากลมสงบและการจราจรหนาแน่น
ค่าฝุ่น PM 2.5 พื้นที่กรุงเทพมหานครและปริมณฑลเกินเกณฑ์มาตรฐานเกือบทุกพื้นที่ เนื่องจากลมสงบและการจราจรหนาแน่น นายประลอง ดำรงค์ไทย อธิบดีกรมควบคุมมลพิษ (คพ.) กล่าวว่า จากการติดตามตรวจสอบสถานการณ์ฝุ่นละออง PM2.5 ในพื้นที่กรุงเทพมหานครและปริมณฑลวันนี้ 7 มกราคม 2563 ปริมาณฝุ่นละอองขนาดไม่เกิน 2.5 ไมครอน (PM2.5) ตรวจวัดได้ระหว่าง 35 -67 ไมโครกรัมต่อลูกบาศก์เมตร ภาพรวมปริมาณฝุ่นละอองมีแนวโน้มเพิ่มขึ้นเกือบทุกพื้นที่เมื่อเทียบกับเมื่อวาน 6 มกราคม 2563 พบพื้นที่ที่คุณภาพอากาศเริ่มมีผลกระทบต่อสุขภาพ 26 พื้นที่ เช่น ริมถนนกาญจนาภิเษก เขตบางขุนเทียน  ริมถนนอินทรพิทักษ์ เขตธนบุรี  ริมถนนดินแดง เขตดินแดง  ริมถนนตรีมิตร วงเวียนโอเดียน เขตสัมพันธวงศ์  ริมถนนพระรามที่ 4 หน้าสามย่านมิตรทาวน์ เขตปทุมวัน  ริมถนนพระราม 3 เจริญกรุง เขตบางคอแหลม  ริมถนนซอยนิคมบ้านพักรถไฟธนบุรี 5 เขตบางกอกน้อย  ริมถนนเพชรเกษม เขตภาษีเจริญ  ริมถนนสามเสน เขตพระนคร ตำบลทรงคนอง อำเภอพระประแดง จังหวัดสมุทรปราการ  ตำบลอ้อมน้อย อำเภอกระทุ่มแบน จังหวัดสมุทรสาคร ตำบลปากน้ำ อำเภอเมือง จังหวัดสมุทรปราการ  ตำบลมหาชัย อำเภอเมือง จังหวัดสมุทรสาคร  แขวงคลองเตยเขตคลองเตย  ริมถนนพระราม 2 เขตบางขุนเทียน เนื่องจากสภาพการจราจรหนาแน่นตั้งแต่ช่วงเช้า ส่งผลให้ฝุ่นละอองสะสมในหลายพื้นที่ ประกอบกับสภาพอากาศหลายพื้นที่ของกรุงเทพมหานครมีลมสงบถึงลมอ่อนทั้งสัปดาห์ ส่งผลให้ฝุ่นละอองสะสมเพิ่มขึ้น จึงขอให้ประชาชนในพื้นที่ดังกล่าวควรเฝ้าระวังสุขภาพและลดระยะเวลาการทำกิจกรรมกลางแจ้งอธิบดีกรมควบคุมมลพิษ (คพ.) กล่าวย้ำว่า ขอความร่วมมือประชาชนงดการเผาในที่โล่งทุกชนิด บำรุงรักษาเครื่องยนต์ไม่ให้เกิดควันดำ ใช้ระบบขนส่งสาธารณะทดแทนการใช้รถส่วนบุคคล ตรวจสอบและไม่ใช้รถขนส่งสาธารณะที่มีควันดำ และขอความร่วมมือสถานที่ก่อสร้างและโรงงานอุตสาหกรรมควบคุมและลดการระบายฝุ่นและมลพิษทางอากาศด้วย